《御制皇陵碑》
明代·朱元璋

孝子皇帝元璋谨述：洪武十一年夏四月，命江阴侯吴良督工新造皇堂。予时秉鉴窥形，但见苍颜皓首，忽思往日之艰辛。况皇陵碑记皆儒（臣）粉餙之文，恐不足为后世子孙戒，特述艰难、明昌运，俾世代见之。其辞曰：

昔我父皇，寓居是方，农业艰辛，朝夕旁徨，俄尔天灾流行，眷属罹殃：皇考终於六十有四，皇妣五十有九而亡，孟兄先死，合家守丧。

田主德不我顾，呼叱昂昂，既不与地，邻里惆怅。忽伊兄之慷慨，惠此黄壤，殡无棺椁，被体恶裳，浮掩三尺，奠何肴浆。

既葬之后，家道惶惶，仲兄少弱，生计不张，孟嫂携幼，东归故乡。值天无雨，遗蝗腾翔，里人缺食，草木为粮。

予亦何有，心惊若狂，乃与兄计，如何是常？兄云去此，各度凶荒。兄为我哭，我为兄伤，皇天白日，泣断心肠，兄弟异路，哀恸遥苍。

汪氏老母，为我筹量，遣子相送，备醴馨香，空门礼佛，出入僧房。居未两月，寺主封仓，众各为计，云水飘飏。

我何作为，百无所长，依亲自辱，仰天茫茫，既非可倚，侣影相将，朝突炊烟而急进，暮投古寺以趍跄，仰穷崖崔嵬而倚碧，听猿啼夜月而凄凉，魂悠悠而觅父母无有，志落魄而佒佯。

西风鹤唳，俄淅沥以飞霜，身如飘蓬逐风而不止，心滚滚乎沸汤，一浮云乎三载，年方二十而强。

时乃长淮盗起，民生攘攘，於是思亲之心昭著，日遥盻乎家邦。

已而既归，仍复业於觉皇，住方三载而又雄者跳梁。初起汝颖，次及凤阳之南厢。未几陷城，深高城隍，拒守不去，号令彰彰 。

友人寄书，云及趋降，既忧且惧，无可筹详，傍有觉者，将欲声扬。

当此之际，逼迫而无已，试与知者相商，乃告之曰：果束手以待罪，亦奋臂而相戕？知者为我画计，且祷阴以默相，如其言往卜去，守之何详。

神乃阴阴乎有警，其气郁郁乎洋洋，卜逃卜守则不吉，将就凶而不妨，即起趋降而附城，几被无知而创。

少顷获释，身体安康，从愚朝暮，日日戎行，元兵讨罪，将士汤汤，一攫不得，再攫再骧，移营易垒，旌旗相望。

已而解去，弃戈与枪，予脱旅队，驭马控缰，出游南土，气舒而光。

倡农夫以入伍，事业是匡，不逾月而众集，赤帜蔽野而盈冈，率度清流，戍守滁阳。

思亲询旧，终日慨慷，知仲姊已逝，独存驸马与甥双。驸马引儿来我栖，外甥见舅如见娘。此时孟嫂亦有知，携儿挈女皆从傍，次兄已殁又数载，独遗寡妇野持筐：因兵南北，生计忙忙，一时会聚如再生，牵衣诉昔以难当。

於是家有眷属，外练兵钢，羣雄并驱，饮食不遑。暂戍和州，东渡大江，首抚姑熟，礼仪是尚。遂定建业，四守关防，砺兵秣马，静看颉颃。

羣雄自为乎声教，戈矛天下铿锵；元纲不振乎彼世祖之法，豪杰何有乎仁良。予乃张皇六师，飞旗角亢，勇者效力，智者赞襄。

亲征荆楚，将平湖湘，三苗尽服，广海入疆。命大将军，东平乎吴越，齐鲁耀乎旌幢，西有乎伊洛崤函，地险河湟，入胡都而市不易，肆虎臣露锋刃而灿若星鋩。

已而长驱乎井陉，河山之内外民庶咸仰。关中即定，市巷笙簧，玄菟乐浪，以归版籍，南藩十有三国而来王。倚金陵而定鼎，托虎踞而仪凤凰，天堑星高而月辉沧海，钟山镇岳而峦接乎银潢。

欲厚陵之微葬，卜者乃曰不可，而地且藏。於是祀事之礼已定，每精洁乎蒸尝，惟劬劳罔极之恩难报，勒石铭於皇堂，世世承运而务德，必彷佛於殷商。泪笔以述，难谕嗣以抚昌，稽首再拜，愿时时而来飨 。

洪武十一年，岁次戊午，七月吉日建。

作者简介：明太祖朱元璋（1328年10月21日—1398年6月24日），字国瑞， 原名朱重八、朱兴宗，出生于濠州（今安徽凤阳）钟离太平乡孤庄村。明朝开国皇帝（1368年—1398年在位），年号“洪武”。元璋在位期间，政治上，强化中央集权 ，废除丞相和行中书省，设三司分掌地方权力，严惩贪官和不法勋贵 ；军事上，实施卫所制度；经济上，大搞移民屯田和军屯，兴修水利，减免税负，丈量全国土地，清查户口等；文化上，紧抓教育，大兴科举，建立国子监培养人才 ；对外关系上，确立“不征之国”。在他的统治下，社会生产逐渐恢复和发展，史称“洪武之治”。洪武三十一年（1398年），朱元璋病逝，享年七十一岁，谥号“开天行道肇纪立极大圣至神仁文义武俊德成功高皇帝”，庙号太祖，葬于明孝陵。传位太孙朱允炆。